《清溪访南渟》
清代·朱昆田

花深疑是避秦村，映竹临溪见笑痕。破屋数间堪送老，晴山九点正当门。

秫田未买巾无酒，菜圃初治芥有孙。归去南湖欣共载，船头落月已如盆。

作者简介：（1652—1699）浙江秀水人，字文盎，号西畯。朱彝尊子。太学生。尽读家中藏书，能传家学，因彝尊排行第十，故时人称昆田为“小朱十”。有《笛渔小稿》、《三体摭韵》。